মামলা বিলি-বণ্টনের ক্ষেত্রে ‘যুক্তিসঙ্গত, সঠিক ও স্বচ্ছ’ পদ্ধতি মেনে চলার দাবি জানিয়ে দেশের প্রধান বিচারপতি দীপক মিশ্রকে খোলা চিঠি দিলেন ৪ অবসরপ্রাপ্ত বিচারপতি। চিঠিতে অবসরপ্রাপ্ত বিচারপতিরা লিখেছেন, ‘‘যুক্তিসঙ্গত ভাবে এবং সঠিক ও স্বচ্ছ পদ্ধতিতে মামলার বিলি-বণ্টন হলেই সুপ্রিম কোর্টের বিচার ব্যবস্থায় যে কোনও ক্ষমতার অপব্যবহার হচ্ছে না, সে ব্যাপারে মানুষকে আশ্বস্ত করা যাবে।’’ ৪ অবসরপ্রাপ্ত বিচারপতির মধ্যে এক জন সুপ্রিম কোর্টের। বিচারপতি পি বি সবন্ত। বাকি তিন জন বিভিন্ন হাইকোর্টের। বিচারপতি এ পি শাহ, কে চন্দ্রু এবং এইচ সুরেশ। বিষয়টি প্রকাশ্যে না এনে বিচারপতিরা আলাপ, আলোচনা, মত বিনিময়ে দ্রুত মিটিয়ে নিন, শনিবার সুপ্রিম কোর্ট বার অ্যাসোসিয়েশন ও বার কাউন্সিল অফ ইন্ডিয়ার আলাদা আলাদা বৈঠকে সেই সিদ্ধান্ত গৃহীত হওয়ার পরেও রবিবার ৪ অবসরপ্রাপ্ত বিচারপতি দেশের প্রধান বিচারপতিকে খোলা চিঠি দেন। সেই চিঠিতে অবসরপ্রাপ্ত বিচারপতিরা লিখেছেন, ‘‘নিজের ইচ্ছা মতো মামলার বিলি-বণ্টন করাটা অনুচিত। গুরুত্বপূর্ণ ও স্পর্শকাতর মামলাগুলির বিচারের ভার যদি সুপ্রিম কোর্টের প্রধান বিচারপতি সিনিয়রদের এড়িয়ে জুনিয়র বিচারপতিদের নিয়ে গড়া বেঞ্চের হাতে তুলে দেন, তা মেনে নেওয়া যায় না। তাতে বিচার ব্যবস্থার স্বচ্ছতা নিয়ে প্রশ্ন ওঠে।’’ ৪ অবসরপ্রাপ্ত বিচারপতি ওই চিঠিতে পরামর্শ দিয়েছেন, যত দিন না এ ব্যাপারে কোনও ‘নিয়ম-নীতি বা গাইডলাইন’ তৈরি হচ্ছে, তত দিন পড়ে থাকা এবং গুরুত্বপূর্ণ ও স্পর্শকাতর মামলাগুলির বিচারের ভার দেওয়া হোক শীর্ষ আদালতের সবচেয়ে প্রবীণ ৫ বিচারপতিকে নিয়ে গড়া সাংবিধানিক বেঞ্চকে। ও দিকে শান্তি ফেরাতে সুপ্রিম কোর্টের প্রধান বিচারপতির সঙ্গে রবিবার রাতে আলাদা ভাবে বৈঠকে বসছে বার কাউন্সিল অফ ইন্ডিয়ার সাত সদস্যের প্রতিনিধিদল। কাউন্সিলের গতকালের সিদ্ধান্ত অনুযায়ী, তাঁরা সুপ্রিম কোর্টের সব বিচারপতির সঙ্গেই এ ব্যাপারে আলাদা  আলাদা ভাবে কথা বলবেন। কথা বলবেন ৪ ‘বিদ্রোহী’ প্রবীণ বিচারপতি জে চেলামেশ্বর, বিচারপতি রঞ্জন গগৈ, বিচারপতি এম বি লোকুর ও বিচারপতি ক্যুরিয়ান জোসেফের সঙ্গেও। বার কাউন্সিল অফ ইন্ডিয়ার সাত সদস্যের ওই প্রতিনিধিদল এ দিন ‘বিদ্রোহী’ প্রবীণ বিচারপতি জে চেলামেশ্বরের বাড়িতে গিয়ে তাঁর সঙ্গে কথা বলেন। আলাদা ভাবে এ দিন বিচারপতি জে চেলামেশ্বরের বাড়িতে গিয়ে কথা বলেন শীর্ষ আদালতের আরও দুই প্রবীণ বিচারপতি এস এ বোবদে এবং বিচারপতি এল নাগেশ্বরা রাও।